Smidstrup Strandkirke
Smidstrup Strandkirke er en kirke i Blistrup Sogn, som ligger helt mod nord i Smidstrup kun et stenkast fra Smidstrup Strand og Kattegat mod nord.
Kirken indgår som en del af Refugium Smidstrup Strand, der drives af Diakonissehuset Sankt Lukas Stiftelsen, som også driver Sankt Lukas Stiftelses Kirke i Hellerup.
Kirken er opført i 1988 efter tegning af arkitektfirmaet Hvidt og Mølgaard. Den meget lille kirke, som er bygget af træ, består af et enkelt, sekskantet rum, som øverst har en lille glaslanterne. Det lyse rum er præget af de hvidmalede vægge og det tilsvarende loft med åben tagryg. Gulvet er holdt i lyse træfarver, og vinduesrækken under loftet omgiver hele rummet.
Kirkens inventar er i enkel, moderne stil og er primært fremstillet efter tegning af kirkens arkitekt. Det stammer fra 1988. Størstedelen af inventaret er holdt i lyse træfarver og hvid. Den karakteristiske glasdøbefont med gennemsigtig base og mørkeblåt glasfad er lavet af kunstneren Per Lütken.